Author: Viire Väli
Last saved by: Eva-Maria Vinkel

Sotsiaalministeerium
| 23.09.2026 nr 1.-16/2862 - 4
Turvalisuse märgid pilootprojektiga seonduv |
28.02.2025 sõlmiti Sotsiaalministeeriumi ja Tallinna Sotsiaal- ja tervishoiuameti vahel toetuse kasutamise leping nr 2-2.2/2601-1, summas 204 785 eurot.  
25.03.2026 saatis Helen Alton Sotsiaalministeeriumist Tallinna Sotsiaal- ja Tervishoiuameti projektijuhile Kertu Kesküla e-kirja, tuues välja asjaolu, et kontrolli käigus tuvastati, et Tallinna taotluses on täiendavate tegevuste kulu arvestatud üle konkursi tingimustes lubatud piirmäär (25%). Esialgses kirjas oli välja toodud, et konkursi tingimustega vastavusse viimiseks tuleb algata lepingu muutmine.  
30.03.2026 kirjutas projektijuht Kertu Kesküla e-kirja Sotsiaalministeeriumist Helen Altonile ja Ülle Näksile, et vajalike korrektiivide tegemiseks on oluline eelnevalt saada selgust tekkinud küsimustele, millest olulisem oli viide asjaolule, et Tallinna eelarves on nii ruumi rent kui ka ruumide sisustamine, mida ministeeriumi kontrolli käigus ei tuvastanud. 
Tallinna Sotsiaal- ja tervishoiuamet on tegutsenud heas usus ning lähtunud kehtivast lepingust. Oleme valmis viima projekti eelarve vastavusse konkursi tingimustega. Meie hinnangul ei ole aga võimalik olukorda lahendada pelgalt aruannete põhjal, kuna eelarve vastavusse viimine konkursi tingimusega eeldab lepingus oleva toetava tegevuse ärajätmist, abikõlblike kulude ja toetuse summa muutmist.
Tulenevalt Vabariigi Valitsuse  12.05.2022 määruse nr 55 “Perioodi 2021-2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ § 12 lõike 2 punktide 1 ja 3 kohaselt muudetakse taotluse rahuldamise otsust, kui projekti eelarvest eemaldatakse üks kulurida (konkreetse juhtumi puhul ruumirent) ning vähendatakse täiendavate tegevuste osakaalu, kuivõrd nimetatud kulu ja tegevuste maht ei vasta konkursi tingimustele.
Sama määruse § 26 lõige 3 sätestab, et toetuse väljamaksed tehakse vastavalt määratud toetuse osakaalule abikõlblikest kuludest ja mitte rohkem kui määratud toetuse summa, kuid see eeldab, et eelarve on konkursi tingimustega vastavuses.
Juhime tähelepanu, et me ei saa teha projekti eelarves korrektseid muudatusi, ümber kujundada kulude käsitlust raamatupidamises ilma õigusliku aluseta, s.o ilma lepingu (taotluse rahuldamise otsuse) muutmiseta või muu asjakohase haldusaktita. Käesoleval hetkel puudub meil ametlikult vormistatud otsus, mis annaks Tallinna Sotsiaal- ja Tervishoiuametile õigusliku aluse vastavate muudatuste tegemiseks, kuna tegemist on muudatusega, mis kuulub üldtingimuste § 12 lõike 2 punktide 1 ja 3 kohaldamisalasse  ning eeldab formaalset otsust. Seda kinnitab ka Sotsiaalministeeriumi Toetuse kasutamise lepingute üldtingimuste 6.1. punkt, mis sätestab, et lepingu tingimusi võib muuta ainult pooltevahelise kirjaliku kokkuleppega. Arvestades asjaolu, et eelarve on lepingu lisa, vajab see kirjalikku kokkulepet ehk lepingu muudatust. 

Lähtudes Sotsiaalministeeriumi toetuse kasutamise lepingute üldtingimuste punktist 5.1., tuleb oluliste õiguslike tagajärgedega teated edastada kirjalikus vormis (kirjaliku vormiga on võrdsustatud digitaalselt allkirjastatud vormid) ning punkt 5.4. sätestab, et toetuse andja volitatud esindajal ei ole õigust esindada küsimustes, mis puudutavad lepingu muutmist (sh lepingu objekti muutmine).
Tallinna Sotsiaal- ja Tervishoiuamet jääb selle juurde, et varasemate ruumirendi väljamaksete osas, mis on korduvalt Sotsiaalministeeriumi poolt kinnitatud ning mille alusel on väljamaksed juba teostatud, palume arvestada, et need on toimunud mõlema lepingupoole osalusel ja vastutusel. Sellest tulenevalt ei pea me põhjendatuks toetuse tagasinõudmist.  
Tallinna Sotsiaal- ja Tervishoiuamet soovib olukorra lahendada õiguspäraselt, kuid vajame selleks ametlikke otsuseid, mis annaks selge õigusliku aluse edasisteks toiminguteks ja võimaldab meil muudatused korrektselt ellu viia.  
Eelpool väljatoodust lähtuvalt teeb Tallinna Sotsiaal- ja Tervishoiuamet ettepaneku vormistada vastav lepingu muudatus ning mitte nõuda varasemaid ruumirendi väljamakseid (väljastatud toetust) tagasi ega arvata nimetatud summasid maha järgmistest väljamaksetest.  
	
Lugupidamisega
(allkirjastatud digitaalselt)
Raimo Saadi
ameti juhataja

Kertu Kesküla
5884 9087 kertu.keskyla@tallinnlv.ee

Endla tn 8
10122 Tallinn

+372 645 7440
sotsiaal@tallinnlv.ee

Rg-kood
75014965

tallinn.ee